Polbo á feira.

|  |
| --- |
| Parte da serie sobre o |
| Pobo galego |
|  |
| 
Por país |
| **Demografía de Galicia****Diáspora**Alemaña · Arxentina · Brasil · Cuba · Estados Unidos de América · Francia · México · Reino Unido · Suíza · Uruguai · Venezuela |
| Cultura |
| Arquitectura · Arte · Baile · Gastronomía · Literatura · Loita · Música · Mitoloxía · Relixión · Símbolos · Traxe |
| 
Linguas |
| **Galego**Dialecto bercianoXergas: Barallete · Verbo dos arxinas |
| Historia de Galicia |
| * v
* c
* e
 |

A **gastronomía de Galicia** ten unha gran tradición e variedade, sendo un dos aspectos de maior importancia na cultura e sociedade galegas.

Está moi establecida a celebración de grandes comidas, ben en familia, ben en eventos, actos ou encontros. En Galiza teñen lugar gran número de festas gastronómicas, a maioría delas no verán. Un dos seus maiores estudosos foi o escritor Álvaro Cunqueiro.

Os petiscos, a diferenza doutros lugares, son consistentes e non se reducen a unhas simples olivas ou patacas; adoitan ser gratuítos ou de moi baixo prezo, sobre todo na provincia de Lugo, onde a súa gratuidade, ao ser acompañados por un viño ou unha cervexa, é unha tradición convertida xa nun reclamo turístico. Ademais dos petiscos, tamén son frecuentes as tapas.

Características e elementos
---------------------------

Un dos elementos máis importantes e coñecidos da cociña galega é o marisco, sobre todo nas zonas costeiras. Cultivado nas rías galegas, nas que reside unha vasta riqueza biolóxica, a súa calidade está recoñecida como unha das máis importantes a nivel mundial.

### Petiscos

O petisco é un elemento característico da gastronomía galega. Consiste nunha pequena porción de comida, inferior a unha ración, comunmente servida cunha bebida, en moitas ocasións de modo gratuíto, dependendo principalmente da provincia ou vila, variando no prezo e na cantidade segundo o lugar. Algúns exemplos son:

* Empanada: feita con masa de trigo, de millo ou de centeo, hai moita variedade de sabores.
* Polbo con cachelos.
* Orella e morro de porco, sazonados con sal e pemento.
* Lacón ou xamón asado, co mollo.
* Raxo ou zorza; lombo de porco adubado, o primeiro sen ou con condimento, e o segundo sazonado con pemento.
* Tortilla de patacas.
* Pementos de Padrón, que en moitas ocasións tamén acompañan outros pratos.
* Patacas cocidas, decote pementadas ou en allada. As patacas novas adoitan facerse sen pelar (cachelos).
* Caldo galego.
* Champiñóns ou cogomelos, sazonados e con perexil.
* Chipiróns ou chocos, fritidos, na súa tinta ou guisados con salsas.

### Pratos

A gastronomía galega está bastante fundamentada na carne e na verdura, sendo característicos os pratos abundantes e de gran contido calórico. Isto débese á diversidade da economía de subsistencia, sobre todo no rural, e á necesidade de inxerir comidas con contido en graxa para combater o frío.

#### Caldo

Está elaborado con grelos, verzas ou repolos, xunto con patacas, unto ou graxa de porco para dar substancia, fabas e chourizo, lacón ou touciño entrefebrado. Sérvese moi quente. Antigamente era, as máis das veces, prato único, na actualidade sérvese como primeiro prato. O caldo sen verdura coñécese como caldo branco.

#### Polbo á feira

Recibe o nome pola tradición de ser preparado polas polbeiras nas feiras de gando, e máis recentemente nas festas e romarías. O polbo é cocido e aderezado con sal gordo, pemento e aceite de oliva. Acompáñase con cachelos. En castelán, fóra de Galiza, coñécese como *pulpo a la gallega*.

#### Chourizo con cachelos

Adoita estar acompañado tamén por algunha verdura. É moi usual no medio rural, onde se usaba sobre todo o chourizo negro, especialmente elaborado para cocer, e feito coas carnes menos valiosas procedentes da matanza, principalmente o corazón e outras vísceras e sebo, xunto con cebola e allo picados, pemento e sal. Outra variedade de grande arraigo é o chourizo ceboleiro.

#### Cocido

Cocido galego

*Artigo principal**:* Cocido galego.
O cocido galego é máis abundante e forte có cocido madrileño. Adoita levar touciño, chourizo, polo ou galiña, garavanzos e verduras.

#### Churrasco

O churrasco adoita facerse á brasa, pero tamén se pode facer ao forno. Adoita servirse con patacas fritidas e con dúas salsas, unha picante e outra de allo.

#### Mariscada

Mariscada.
Percebes.
A mariscada consiste nunha variedade de mariscos, como navallas, lumbrigantes, lagostas, cigalas, camaróns ou gambas. Outros mariscos de grande aceptación son a centola, a nécora, o boi, o percebe, a vieira, o santiaguiño, ou a ostra.

Pode presentarse nunha bandexa combinando os diferentes mariscos, ou con diferentes bandexas cos produtos separados. Adoita acompañarse de arroces caldosos e viño branco.

#### Empanada

*Artigo principal**:* Empanada galega.
Os sabores máis frecuentes son a zorza, xoubas, carne, zamburiña, bacallau (xeralmente con pasas), atún ou vexetais.

#### Lacón con grelos

Tras desalgar o lacón durante 48 horas, cócese con touciño, chourizo, pataca e grelos, os brotes do nabo onde aparecen as flores. Adoita facerse en inverno, especialmente cara ao entroido.

#### Pementos de Padrón

Os pementos de Padrón (sendo afamados os da parroquia de Herbón, adoitan fritirse e sazonarse con sal. Segundo o refran, *uns pican e outros non*.

#### Pan de Cea

### Sobremesas e queixos

A **torta de Santiago** está feita con améndoa. 

As **filloas**, tamén chamadas *freixós*, son similares ás crêpes francesas, pero o recheo adoita ser doce (mel, nata, crema ou chocolate) en vez de salgado. Logo da matanza, adoita usarse o sangue do porco para facer filloas.

O **leite fritido** é outra sobremesa típica e de fácil elaboración, así como as *torradas*, coas que se aproveita o pan reseso.

Bica.
Amendoados de Allariz.
A **bica** é típica da provincia de Ourense. Ten textura esponxosa e adoita complementarse con queixos graxos e acompañarse de licor ou café.

A **castaña** é propia do outono, e ademais de como gornición, tómase como sobremesa. Foi moi importante o seu uso na gastronomía galega, desde os primitivos poboadores até o século XVIII, antes da chegada do millo e a pataca. A festa do magosto celébrase en novembro. Outra sobremesa derivada da castaña é o *marron glacé*.

#### Queixo de Arzúa-Ulloa

Ten diferentes variedades, sendo o máis común o queixo de tetilla, que se acostuma tomar con marmelo.

#### Queixo de San Simón

É afumado e semicurado, e ten forma cónica.

#### Queixo do Cebreiro

Queixo moi fresco.

#### Leite callado e requeixo da Capela

Produtos lácteos elaborados o concello da Capela , para seren adozados con azucre ou mel.

#### Torta de Mondoñedo

Parte das receitas medievais de tortas de froitos secos e froitas confitadas e escarchadas.

#### Amendoados de Allariz

Son unha mestura de améndoa moída con azucre e clara de ovo. Tras solidificarse a masa, colócase troceada sobre unhas obleas e fornéase.

Bebidas
-------

#### Viños

*Artigo principal**:* Viño de Galicia.
##### Albariño

O albariño é unha variedade de uva branca. Dá un viño amplo, lixeiro, afroitado, saboroso e de gran calidade, que se usa especialmente para acompañar o marisco. Comercialízase baixo a denominación de orixe "Rías Baixas", que inclúe o Condado, o Salnés e Soutomaior.

##### Ribeiro

O ribeiro é un viño novo e lixeiro, branco e tinto. É costume servilo en cuncas.

##### Ribeira Sacra

Nesta variedade dominan os tintos, ao ser un viño de marcado corpo, propio das Ribeiras do río Sil e do Miño. É moi apreciado o Amandi.

#### Augardente e derivados

##### Augardente, branca, tostada e de herbas

Queimada.
Gotiños de crema de augardente e licor café.
A augardente, tamén coñecida como *augardente de bagazo*, *augardente bagaceira*, é a bebida de alta graduación que se obtén da destilación do bagazo nun alambique. O bagazo son os restos que quedan despois de extraer o mosto da uva para facer viño.

Porén a denominación de orixe xeográfica recolle as denominacións galegas *Augardente de Galicia*, *Augardente de herbas de Galicia*, e fai referencia ao bagazo só na súa versión en castelán *Orujo de Galicia*.

A augardente adoita tomarse en pequenas cantidades (unha *parva*), despois da comida ou mesturado co café. Antigamente adoitaba tomarse a parva despois do almorzo, antes de ir traballar.

A augardente branca, segundo a maceración, dá augardente de herbas, froita ou froitos secos, e así dá lugar a diferentes variedades.

##### Queimada

A queimada é unha mestura de augardente, azucre, froita e grans de café. Arredor do proceso da súa preparación hai todo un ritual, prendéndolle lume ao líquido mentres se remove e se recita o conxuro da queimada.

##### Licor café

O licor café elabórase macerando o café con azucre, un pouco de anís e pel de laranxa, aínda que os ingredientes (e o tempo de maceración) varían en función da persoa que o faga.

##### Crema de Augardente

*Artigo principal**:* Crema de augardente.
A augardente feita crema cunha mestura de leite, crema de leite, cacao etc. Semellante á crema de whiskey escocesa.

Notas
-----

1. ↑  "El verano en Galicia: una ruta sin perder bocado", en *20minutos*, 13 de xullo de 2006.
2. ↑  "Lugo, o paraíso das tapas Arquivado 09 de abril de 2010 en Wayback Machine. *La Voz de Galicia*, 26 de agosto de 2000.
3. ↑  "El mar es el protagonista de la gastronomía gallega", www.cocinayhogar.com *(en castelán)*.
4. ↑  Recita de polbo á feira
5. ↑  "Los despreciados Santiaguiños" Arquivado 14 de marzo de 2010 en Wayback Machine. www.enciclopediadegastronomia.es *(en castelán)*.
6. ↑  "A verdura nacional" Arquivado 04/03/2016, en Wayback Machine. *La Voz de Galicia*, 1 de marzo de 2006.
7. ↑  "As castañas no Caurel" Arquivado 18 de outubro de 2009 en Wayback Machine. en www.cocinalia.eu *(en castelán)*.
8. ↑  "Requeixo da Capela". Arquivado dende o orixinal o 13 de setembro de 2010. Consultado o 17 de setembro de 2010.
9. ↑  Augardente de Galicia-Orujo de Galicia

Véxase tamén
------------

### Bibliografía

* Cunqueiro, Álvaro (1973). *A cociña galega*. Editorial Galaxia.
* *Dicionario da alimentación e restauración Arquivado 11 de abril de 2016 en Wayback Machine.* CIRP.

### Ligazóns externas

* Gastronomía das Rías Baixas

| * v
* c
* e
Temas relacionados con Galicia |
| --- |
| 
* Agricultura
* Arte
* Clima
* Cultura
* Demografía
* Dereito
* Día das Letras
* Diáspora
* Economía
* Gastronomía
* Historia
* Lingua
* Literatura
* Mitoloxía
* Pesca
* Pobo
* Símbolos
* Xeografía
* Xeoloxía

 |

|  |  |
| --- | --- |
| Control de autoridades | 
* Wd: Q1492077
* LCCN: sh2008009544

 |